
 PARLAMENTUL ROMÂNIEI

 CAMERA DEPUTAŢILOR

	Comisia pentru transporturi și infrastructură                                                              
Nr.7c-4/40/2025
	     Comisia pentru industrii și servicii
                       Nr. 7c-3/64/2025


                                                                               Bucureşti, 19 mai 2026
                                                               PLx 58/2025
                                       BIROULUI  PERMANENT
                                                           AL
                                     CAMEREI  DEPUTAŢILOR
Vă înaintăm, alăturat, RAPORTUL COMUN asupra Proiectului de lege pentru aprobarea Ordonanţei de urgenţă a Guvernului nr.151/2024 privind stabilirea cadrului instituţional, precum şi a măsurilor necesare pentru punerea în aplicare a prevederilor Regulamentului (UE) 2023/2.405 al Parlamentului European şi al Consiliului din 18 octombrie 2023 privind asigurarea unor condiţii de concurenţă echitabile pentru un transport aerian durabil (ReFuelEU în domeniul aviaţiei), trimis  Comisiei  pentru  transporturi și infrastructură și Comisiei pentru industrii și servicii, cu  adresa nr. PL-x 58/2025  din  26 februarie 2025, pentru dezbatere și examinare pe fond.


În raport cu obiectul și conținutul său, inițiativa legislativă face parte din categoria legilor ordinare.
                 PREŞEDINTE,                                                        PREȘEDINTE,
            Lucian –Nicolae BODE                                               Sándor BENDE

  RAPORT COMUN
 asupra

Proiectului de lege pentru aprobarea Ordonanţei de urgenţă a Guvernului nr.151/2024 privind stabilirea cadrului instituţional, precum şi a măsurilor necesare pentru punerea în aplicare a prevederilor Regulamentului (UE) 2023/2.405 al Parlamentului European şi al Consiliului din 18 octombrie 2023 privind asigurarea unor condiţii de concurenţă echitabile pentru un transport aerian durabil (ReFuelEU în domeniul aviaţiei)
         În conformitate cu prevederile art.95 din Regulamentul Camerei Deputaților, republicat, cu modificările ulterioare, Comisia pentru transporturi și infrastructură și Comisia pentru industrii și servicii au fost sesizate spre dezbatere pe fond, cu Proiectul de lege pentru aprobarea Ordonanţei de urgenţă a Guvernului nr.151/2024 privind stabilirea cadrului instituţional, precum şi a măsurilor necesare pentru punerea în aplicare a prevederilor Regulamentului (UE) 2023/2.405 al Parlamentului European şi al Consiliului din 18 octombrie 2023 privind asigurarea unor condiţii de concurenţă echitabile pentru un transport aerian durabil (ReFuelEU în domeniul aviaţiei), transmis cu adresa nr.PL-x 58/2025.
          Senatul, în calitate de primă Cameră sesizată, a adoptat tacit proiectul de lege în şedința din data de 24 februarie 2025.     
          Camera Deputaților este Camera decizională, potrivit prevederilor art.75 din Constituția României, republicată și ale art. 92 alin.(9) din Regulamentul Camerei Deputaților, republicat, cu modificările ulterioare.

           Consiliul Legislativ a avizat favorabil  proiectul de ordonanță, conform avizului nr.1306/18.12.2024.    
           Comisia juridică, de disciplină și imunități, Comisia pentru știință și tehnologie, Comisia pentru mediu și echilibru ecologic și Comisia pentru politică economică, reformă și privatizare au avizat favorabil proiectul de lege.
           Proiectul de lege are ca obiect de reglementare stabilirea cadrului instituţional, precum şi a măsurilor necesare pentru punerea în aplicare a prevederilor Regulamentului (UE) 2023/2.405 al Parlamentului European şi al Consiliului din 18 octombrie 2023 privind asigurarea unor condiţii de concurenţă echitabile pentru un transport aerian durabil (ReFuelEU în domeniul aviaţiei). Potrivit proiectului, se stabilesc cadrul instituţional şi măsurile necesare pentru aplicarea reglementărilor europene care încurajează tranziţia către utilizarea combustibililor sustenabili (SAF, sustainable aviation fuel) în domeniul aviaţiei. Se asigură astfel predictibilitate şi claritate pentru operatorii de aeronave, administratorii aeroporturilor şi furnizorii de combustibili din aviaţie în ceea ce priveşte autorităţile competente cărora li se pot adresa. Astfel, pentru solicitarea unor derogări temporare, operatorii de aeronave urmează să se adreseze Autorităţii Aeronautice Civile Române, în calitate de autoritate responsabilă cu asigurarea aplicării prevederilor referitoare la obligaţiile operatorilor de aeronave aflaţi în responsabilitatea României şi cele pentru administratorii aeroporturilor din Uniune situate pe teritoriul României. Derogările pot fi acordate temporar, în mod excepţional, pe baza unei justificări detaliate şi adecvate a operatorului de aeronave, pentru zborurile pe o anumită rută, existentă sau nouă, pe distanţe mai mici de 850 de kilometri sau, după caz, pentru distanţe de până la 1.200 kilometri pentru rute care fac legătura cu aeroporturi situate pe insule fără legături feroviare sau rutiere, cu plecare de pe un aeroport aflat pe teritoriul României. De asemenea, Ministerul Energiei este desemnat autoritate competentă responsabilă în cazul furnizorilor de combustibili de aviaţie aflaţi în responsabilitatea României.
            În conformitate cu prevederile Regulamentului Camerei Deputaţilor, republicat, cu modificările ulterioare, comisiile au dezbătut proiectul de lege în şedinţe separate.

            Comisia pentru industrii și servicii a hotărât în ședința din data de 9 septembrie 2025,  cu unanimitate de voturi, adoptarea proiectului de lege în forma Senatului.
             Comisia pentru transporturi și infrastructură a dezbătut inițiativa legislativă în ședința din data de 19 mai 2026 și a decis, cu majoritate de voturi,  adoptarea proiectului de lege, în forma Senatului.
              La ședința Comisiei pentru transporturi și infrastructură, deputații au fost prezenți conform listei de prezență.
              În urma dezbaterilor, membrii celor două comisii sesizate pe fond au hotărât, cu majoritate de voturi,  să propună plenului Camerei Deputaților un raport comun de adoptare a Proiectului de lege pentru aprobarea Ordonanţei de urgenţă a Guvernului nr.151/2024 privind stabilirea cadrului instituţional, precum şi a măsurilor necesare pentru punerea în aplicare a prevederilor Regulamentului (UE) 2023/2.405 al Parlamentului European şi al Consiliului din 18 octombrie 2023 privind asigurarea unor condiţii de concurenţă echitabile pentru un transport aerian durabil (ReFuelEU în domeniul aviaţiei), în forma adoptată de Senat.

            În raport cu obiectul și conținutul reglementării, inițiativa legislativă face parte din categoria legilor ordinare.     

             Consilier parlamentar,                                                                                                     Șef birou, Cristina Neicu
                Dana Ștefănescu

3

